Diana Damrau
Diana Damrau er en tysk sopran, uddannet på Hochschule für Musik i Würzburg og hos Hanna Ludwig (1918-2014) i Salzburg. Diana Damrau debuterede i 1995 i Würzburg som Barbarina i W.A. Mozarts Figaros bryllup og var de følgende år fast tilknyttet mindre tyske operascener, indtil hendes afgørende gennembrud kom i Salzburg 2002, hvor hun sang Nattens dronning i Mozarts Tryllefløjten.
Efter en sensationel debut i 2004 ved genåbningen af La Scala i Milano, hvor hun var inviteret til at synge titelpartiet i Antonio Salieris opera L'Europa riconosciuta, sang Diana Damrau i 2005 første gang på Metropolitan Opera i New York som Zerbinetta i Richard Strauss' Ariadne auf Naxos. Siden har hun optrådt regelmæssigt og med succes, især på Metropolitan Opera, men også på verdens andre store opera-og koncertscener.
Diana Damrau er et stort vokalt og dramatisk talent med en strålende teknik og en karismatisk sceneoptræden. I begyndelsen af sin karriere som koloratursopran specialiserede hun sig i Mozart- og Strauss-operaer, men i de senere år har hun udvidet sit repertoire, bl.a. med roller fra det italienske bel canto-repertoire som Lucia, Rosina (Barberen i Sevilla) Adina (Elskovsdrikken), Marie (La fille du régiment) og Linda (Linda di Chamounix), ofte over for tenoren Juan Diego Flórez.
Diana Damrau har indspillet flere prisbelønnede solo-cd'er: Arie di Bravura (2007) med Mozart- og Salieri-arier, COLORAturaS (2009) med koloratur-arier, Poesie (2011) med orkesterlieder af Richard Strauss (2011) og Liszt Lieder (2011). Endvidere medvirker hun på flere cd'er og dvd'er med Mozart-, Verdi- og Rossini-operaer.
Diana Damrau blev i 2007 udnævnt til Bayerische Kammersängerin, og i 2011 fik hun Der Bayerische Maximiliansorden für Wissenschaft und Kunst.